TKS วิ่งแรง 7% นิวไฮรอบ 8 เดือน รับดีล SABUY ซื้อหุ้นแลกลงทุน AIT
TKS วิ่งแรง 7% ราคาแตะ 12.10 บ. นิวไฮรอบ 8 เดือน รับ SABUY เปิดดีลซื้อหุ้นเพิ่มทุน แลกลงทุน AIT โบรกแนะซื้อ เล็งปรับเป้ากำไรใหม่ โดย AIT จะกลายเป็นบริษัทร่วมของ TKS และรับรู้ส่วนแบ่งกำไรจากการเข้าถือหุ้น AIT
TKS วิ่งแรง 7% ราคาแตะ 12.10 บ. นิวไฮรอบ 8 เดือน รับ SABUY เปิดดีลซื้อหุ้นเพิ่มทุน แลกลงทุน AIT โบรกแนะซื้อ เล็งปรับเป้ากำไรใหม่
23 ธ.ค. 2565

ผู้สื่อข่าวรายงานว่า วันนี้ (23 ธ.ค.65) ราคาหุ้นบริษัท ที.เค.เอส. เทคโนโลยี จำกัด (มหาชน) หรือ TKS ล่าสุด ณ เวลา 11:23 น. อยู่ที่ระดับ 12.10 บาท บวก 0.80 บาท หรือ 7.08% สูงสุดที่ระดับ 12.40 บาท ต่ำสุดที่ระดับ 11.80 บาท ด้วยมูลค่าซื้อขาย 152.21 ล้านบาท

ทั้งนี้ ราคาหุ้น TKS ปรับตัวขึ้นสูงสุดในรอบ 8 เดือน นับตั้งแต่ราคาหุ้นอยู่ที่ระดับ 12.40 บาท เมื่อวันที่ 22 เม.ย.65 ตอบรับดีลใหญ่กับ SABUY ด้วยแผนออกหุ้นเพิ่มทุน PP แลกเข้าถือหุ้นบริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT เพิ่มเป็น 22.48% ทำให้จะรับรู้ส่วนแบ่งกำไรจาก AIT
โดย TKS ประกาศเพิ่มทุน 115 ล้านหุ้น เสนอขายที่ 14 บาท มูลค่ารวม 1,610 ล้านบาท เพื่อเสนอขายหุ้นให้กับ บริษัท สบาย เทคโนโลยี จำกัด (มหาชน) หรือ SABUY ซึ่งคิดเป็น 18.54% ของหุ้นที่ชำระแล้วทั้งหมด และจะมีการขายหุ้น SABUY และ SABUY-W2 ให้กับนายชูเกียรติ รุจนพรพจี มูลค่ารวม 487.85 ล้านบาท รวมมูลค่า 2,097.85 ล้านบาท
โดยจะนำเงินที่ได้ไปชำระค่าหุ้น AIT ที่ TKS จะซื้อจาก SABUY และนายชูเกียรติ รุจนพรพจี (ผู้ถือหุ้นของ SABUY) จำนวน 280 ล้านหุ้น ที่หุ้นละ 7.50 บาท มูลค่ารวม 2,100 ล้านหุ้น คิดเป็นการเข้าซื้อหุ้น AIT ที่ 21.03% เมื่อรวมกับที่ TKS ถือใน AIT เดิม คิดเป็นการถือหุ้น 22.48% (ยังไม่รวมการใช้สิทธิ AIT-W2 ที่ถืออีก 28.97 ล้านหน่วย)
ทั้งนี้บทวิเคราะห์ของ บล.ฟิลลิป (ประเทศไทย) ระบุว่า AIT จะกลายเป็นบริษัทร่วมของ TKS และรับรู้ส่วนแบ่งกำไรจากการเข้าถือหุ้น AIT เกิน 20% ถ้าเทียบจากกำไร 9 เดือนของปี 65 ที่ 603 ล้านบาท และ AIT ที่ 431 ล้านบาท คำนวณเสมือนเข้าการถือหุ้นที่ 22.48% จะรับรู้กำไร 97 ล้านบาท คิดเป็น 16.09% ของกำไรของ TKS
นอกจากนั้นยังเป็นการลงทุนและกระจายการลงทุนไปยังธุรกิจที่มีศักยภาพและสอดคล้องกับวิสัยทัศน์ในการเป็นส่วนหนึ่งของ Tech Ecosystem Builder และต่อยอดธุรกิจของ TKS เพิ่มศักยภาพการเติบโตทางธุรกิจและขยายฐานลูกค้าของธุรกิจดิจิทัลแพลตฟอร์มและธุรกิจจัดจำหน่ายผลิตภัณฑ์ประเภทสินค้าเทคโนโลยี
แนะนำ “ซื้อ” อยู่ระหว่างปรับประมาณการหลังจากมีการเพิ่มทุน โดยมีโอกาสที่บริษัทจะได้ลูกค้าใหม่ รวมถึงปี 66 จะมีการเลือกตั้งและจะมีการประมูลพิมพ์บัตรเลือกตั้ง ซึ่ง TKS ก็เป็นหนึ่งในผู้ที่เข้าร่วมประมูลด้วย